Protea-netbalspan in halfeindstryd | Maroela Media
Lenize Potgieter is as die speler van die wedstryd teen Uganda aangewys Foto: Nigel French/PA via AP.
Die Protea-netbalspan het gisteraand in Liverpool vir Uganda met 67-40 geklop om hul plek in die Wêreldbekertoernooi se halfeindstryd te bespreek.
Dit sou altyd 'n taai wedstryd gewees het – die Proteas is vyfde op die wêreldranglys en die vroue van Uganda is sesde in die wêreld gekeur.
Die oorwinning van 27 punte sorg dat die Proteas saam met Engeland, Australië en Nieu-Seeland in die laaste vier is. En om ding nóg meer interessant te maak, het Spar beloof om die span met 'n bonustjek van R1 miljoen te beloon indien hulle met die silwerware huiswaarts keer. Terselfdertyd het Telkom gesê dat elke speler R1 miljoen in haar sak sal steek as die span die goue medalje wen.
Gisteraand het Norma Plummer se span 'n gemaklike voorsprong van 31 – 23 geniet, maar Uganda het goed teruggeveg om die voorsprong na 35 -30 te laat krimp.
Die Suid-Afrikaners het egter uitstekend geëindig en hulle het die laaste twee kwarte op 'n drafstap met 15 – 10 en 21 – 7 gewen.
"Ons het geweet Uganda gaan tawwe teenstand bied – hulle speel altyd op hul beste teen ons. Dit was gisteraand beslis nie maklik nie, maar 'n goeie begin en 'n goeie einde het gesorg dat ons die wa deur die drif trek," het Karla Pretorius (verdediger) gesê.
Hoewel Suid-Afrika gedurende die 1995-toernooi in die tweede plek klaargemaak het, het die formaat van die kompetisie só gedurende die jare verander dat hulle nog nooit van tevore in 'n halfeindstryd gespeel het nie.
Die Proteas speel vanaand om 21:00 teen 'n onoorwonne Engeland-span om te bepaal wie die groep sal wen. Hulle sal dan óf teen Australië, óf teen Nieu-Seeland in die halfeindstryd speel.
Hoe dit in die kwarteindrondes teen Uganda gegaan het:
Eerste kwart: Suid-Afrika 19 – 10 Uganda
Tweede kwart: Suid-Afrika 12 -13 Uganda
Derde kwart: Suid-Afrika 15 – 10 Uganda
Vierde kwart: Suid-Afrika 21 – 7 Uganda
Lenize Potgieter is as die speler van die wedstryd aangewys.
In die nuus netbal
Baie geluk dames! Julle vaar uitstekend en ons hoop die ekstra beloftes gemaak sal julle begeester. Jammer julle kry nie 10% van die publisiteit wat ander sportsoorte geniet nie. Maar dit is mos hoe dit van skool af geleer word. Baie sterkte met julle wedstryd vanaand.
Vatso! Baie geluk :)
Nou vanaand vir die VK
Hulle speel uitstekend maar hulle kan nie di bal teen Australie so in die kring rond gooi nie doel met die beste en volg jou balle op..asb proteas maak ons trots tot dusver was die bo julle verwagtinge… Weldone.